
În ultimii ani, Departamentul de Cercetare Istorică de pe lângă Episco- 
pia Romano-Catolică Iaşi a abordat o serie de teme de istorie recentă, cu 
precădere din perioada 1948-1964, care a coincis cu anii regimului stalinist 
al lui Gheorghe Gheorghiu-Dej. Această perioadă a fost desemnată de spe- 
cialişti drept epoca distrugerii României clasice şi a structurilor sale umane, 
sociale şi instituționale. 

Printre instituţiile vizate de represiunea comunistă s-a aflat şi Biserica 
Romano-Catolică, situată încă de la instaurarea regimului Dej pe o poziţie 
de rezistență anticomunistă activă. Exponenții acestui curent aveau să devină 
treptat victime politice ale regimului, fiind arestaţi, deferiți tribunalelor 
militare şi mai apoi internați în închisori de exterminare, în lagăre de depor- 
tare şi chiar în aziluri psihiatrice. Chiar în cazul în care probele din dosa- 
rele de urmărire penală erau apreciate drept insuficiente, persoanele în 
cauză nu erau puse în libertate, fiind internate în închisori şi lagăre, în 
baza unor aşa-zise „condamnări administrative” pronunţate de o comisie 
militară a Ministerului de Interne, formată din generalii Vladimir Mazuru, 
Alexandru Nicolschi şi Gheorghe Pintilie. Una dintre victimele acestei sinis- 
tre comisii a fost episcopul martir Anton Durcovici. După doi ani în care 
anchetatorii s-au străduit să-i confecționeze un dosar penal, au fost nevo- 
iți, în absenţa probelor, să renunţe la ideea unui proces, fie acesta chiar cu 
uşile închise. Justiția comunistă confirmă ideile filosofului englez John 
Locke, care, asemenea altor naturalişti, considera că justiția nu este de 
natură divină, ci o născocire pur umană. 

Documentele de arhivă descoperite în ultimii ani dezvăluie faptul că 
deciziile politice privind arestarea preoţilor şi ierarhilor catolici au fost 
luate în cadrul Biroului Politic al Partidului Muncitoresc Român, dominat 
în acea perioadă de lideri precum Gheorghe Gheorghiu-Dej, Emil Bodnă- 
raş, Ana Pauker, Vasile Luca, Teohari Georgescu, Alexandru Drăghici, Iosif 
Chişinevschi şi Alexandru Moghioroş. lată şi câteva probe care îi incrimi- 
nează pe liderii comunişti. În februarie, respectiv aprilie 1948, Gheorghe 
Gheorghiu-Dej a ținut două discursuri în care a atacat deopotrivă Sfântul 
Scaun şi „cercurile catolice” din România, care nu aveau o „atitudine potri- 


vită” cu regimul democrat-popular, iar în mai 1949 acelaşi Dej îi îndemna 

pe şefii Securității să contribuie la izolarea „vârfurilor” clerului catolic de 
restul preoților şi de credincioşi. Cu acel prilej, Dej menționa următoarele: 
„Va trebui să luăm măsuri tari şi să arestăm câţiva capi”. La aceeaşi dată, 
Ana Pauker propunea un plan de măsuri care viza compromiterea unor 
preoți catolici, inclusiv prin înscenarea unor infracțiuni precum traficul de 
valută. Câteva luni mai târziu, în noiembrie 1949, Ana Pauker şi Gheorghe 
Gheorghiu-Dej insistau asupra ideii fabricării unor probe compromițătoare 
la adresa preoților şi ierarhilor Bisericii Romano-Catolice. Se cuvine men- 
ționat faptul că liderii comunişti menționați mai sus decideau direct în 
cazul trimiterii preoților şi ierarhilor catolici în fața tribunalelor militare, 
iar în unele cazuri chiar lichidarea fizică. De exemplu, cu prilejul şedinţei 
liderilor comunişti din mai 1954 s-a dispus eliberarea din închisori a unor 
episcopi romano-catolici, iar Dej declara în fața celor prezenți că deținea 
informaţii conform cărora arhiepiscopul de Bucureşti, Alexandru Theodor 
Cisar, fusese ucis imediat după Festivalul Mondial al Tineretului, desfăşu- 
rat la Bucureşti la finele anului 1953. 

Una dintre strategiile aplicate de regim a fost practica arestării „în loturi” 
a preoților catolici, urmată de procesele-farsă în care au fost implicate 
principalele organe de represiune comunistă — Securitatea, Procuratura şi 
tribunalele militare. Pe lângă acuzaţia principală de nonaderenţă la prin- 
cipiile regimului comunist, Securitatea a pus pe seama preoților catolici 
fapte şi acțiuni de nuanţă „subversivă”, menite să probeze activitatea de 
„uneltire contra ordinii sociale” în cadrul unor presupuse organizații poli- 
tice subversive şi anticomuniste. În realitate, Securitatea, aflată în imposi- 
bilitatea probării vinovăţiei preoţilor, a luat decizia fermă de a anihila în 
mod brutal orice potenţial exponent al rezistenței anticomuniste active, 
iar simulacrele de justiție erau menite să justifice în ochii populaţiei priva- 
rea de libertate a respectivelor persoane. 

În epoca regimului Dej, Securitatea română a dezvoltat ideea unei „con- 
spiraţii catolice” împotriva noului regim democrat-popular, având la bază 
convingerea că, sub „masca religiei”, Biserica Romano-Catolică ar fi desfă- 
şurat „activități duşmănoase” la adresa Republicii Populare Române. In 
realitate, Securitatea nu a făcut altceva decât să pună în aplicare un ordin 
venit din partea autorităţii politice de a anihila prin orice mijloc o institu- 
ție de veche tradiţie în România, percepută astfel drept o pavăză pentru cei 
care ar fi putut să-şi revendice, la un moment dat, dreptul la libertatea de 
conştiinţă. Tot Securitatea a fost aceea care în epoca regimului Dej a pre- 
meditat sentințele proceselor politice, magistrații militari nefăcând altceva 
decât să le pună în aplicare în mod mecanic. Din acest motiv, judecata pro- 
priu-zisă devenise o simplă formalitate, procesele nefiind altceva decât însce- 
nări judiciare, prin încălcarea flagrantă a oricărui principiu de justiţie. 

Astfel, probatoriul în cauză era constituit din declaraţiile obținute de la 
inculpaţi şi martori prin presiuni fizice şi psihice, iar prezența avocaţilor 
din oficiu, unelte aflate la dispoziția completului de judecată, avea menirea 
să probeze respectarea dreptului legal la apărare al acuzaților. După cum 
se cunoaşte, marile procese politice în care au fost inculpaţi şi judecați 
preoți catolici s-au desfăşurat în perioada 1950-1954, fiind reluate în 1958, 
după o scurtă perioadă de destindere politică în România. 

Voi prezenta în continuare cazul procesului judecat în ianuarie 1952 de 
Tribunalul Militar Bucureşti, când pe banca acuzaților s-au aflat episcopul 
Alexandru Todea, viitorul episcop Gheorghe Guțiu, preoții Ştefan Tătaru, 
Mihai Rotaru, Martin Mihoc, Gheorghe Vameşiu, Gheorghe Dumitraş şi 
Emil Ritti, alături de două călugărițe şi trei laici greco-catolici. Cei trei- 
sprezece inculpaţi în lotul „Todea-Tătaru-Rotaru” au fost preluaţi de o 
echipă de anchetatori condusă de Gheorghe Enoiu, fiind mai apoi supuşi 
torturii în scopul obţinerii de declaraţii mincinoase care urmau să fie folo- 
site împotriva lor la simulacrul de proces aflat în pregătire. In rezumat, cei 
treisprezece au fost acuzați de a-i fi ajutat material pe preoții greco-catolici 
din rezistență, de a-i fi încurajat moral pe credincioşii greco-catolici care 
refuzau trecerea la ortodoxie, de a fi transmis Sfântului Scaun informări 
privind „organizarea clandestină” a preoţilor greco-catolici, de a fi con- 
damnat aşa-zisele adunări „democratice” ale unor preoți întruniți la Târgu 
Mureş, Gheorgheni şi Cluj, de a fi informat Sfântul Scaun cu privire la locul 
în care se aflau ascunşi unii preoți urmăriți de Securitate, de a fi găzduit 
preoți, călugărițe şi laici urmăriţi de forțele de represiune, de a fi distribuit 
circularele unor episcopi, catalogate de autorități drept „manifeste antico- 
muniste”, de a fi acționat drept curieri ş.a. 

În timpul procesului, cei şase avocaţi din oficiu au solicitat circumstanţe 
atenuante pentru inculpaţi, pe motiv că adevăratul vinovat era Vaticanul, 
iar „fanatismul religios” al preoţilor era rezultatul „influenței nefaste” a 
Bisericii Catolice. Cu toate acestea, avocații au solicitat pedepsirea preoți- 
lor inculpaţi printr-o „sentință dreaptă” şi „în folosul clasei muncitoare”. 
La dezbateri nu au fost solicitați martori, iar la proces judecătorii militari 
nu au ținut seama de declaraţiile date de cei treisprezece inculpaţi, care 
contraziceau declaraţiile scrise ale acestora din faza penală premergătoare. 
A fost, de asemenea, ignorată şi declaraţia de la proces a preotului Ştefan 
Tătaru, conform căreia simulacrul de proces era îndreptat în mod vădit 
împotriva Bisericii Romano-Catolice, iar declaraţiile scrise fuseseră obți- 
nute prin tortură. Acuzaţi de delicte grave, precum „agitaţie publică” şi 
„înaltă trădare”, cei treisprezece au fost condamnaţi la ani grei de închi- 
soare şi la muncă silnică pe viață. Ca urmare a regimului concentraționar, 
unii preoți, deşi grațiați de restul pedepselor în 1964, au murit în perioada 
imediat următoare. 

La 22 august 2002, printr-un gest extrem de rar al justiției române, 
procurorul general al României, Tănase Joița, a răspuns unui memoriu al 
Asociaţiei Juriştilor Greco-Catolici din Dej, care solicita recursul în anulare 
împotriva Sentinței 104 şi a Deciziei 1818 din 1952, cerând instanței 
supreme achitarea celor treisprezece condamnaţi ilegal în lotul „Todea- 
Tătaru-Rotaru”. Ca urmare a acestei acțiuni juridice, la 2 octombrie 2002, 
prin Decizia 4127, Curtea Supremă de Justiţie, Secţia Penală a admis recur- 
sul în anulare, motivând că sentința şi decizia din 1952 fuseseră pronunțate 
prin încălcarea legii. De asemenea, Curtea Supremă de Justiție a anulat, 
punct cu punct, toată motivaţia care a stat la baza condamnărilor politice 
din 1952, arătând că nu fuseseră întrunite elementele de înaltă trădare şi 
că activităţile celor treisprezece nu fuseseră de natură a periclita siguranța 
statului. Cu privire la informaţiile trimise în Occident, Curtea a apreciat 
că acestea nu aveau caracter secret, fiind strict de natură religioasă şi soci- 
ală. În încheierea motivaţiei sale, Curtea Supremă de Justiţie menţiona că 
prin trimiterea unor informaţii în Occident preoții respectivi adoptaseră o 
atitudine critică față de puterea comunistă, fără a fi periclitată siguranța 
statului, iar acțiunile acestora de ajutorare a altor preoți, călugărițe şi laici 
aveau caracter umanitar. Se cuvine salutată această acțiune a justiţiei române 
democratice, chiar dacă este vorba de o reparaţie juridică şi morală tardivă. 
Unicul supraviețuitor al procesului este fostul anchetator, torționarul 
Gheorghe Enoiu, care nu pare a fi deranjat nici de justiţie şi nici de remuşcări. 

În perioada de după 1989 s-au consemnat puține cazuri în care a fost 
promovat recursul în anulare împotriva unor sentinţe politice pronunţate 
în epoca regimului Dej. Un caz similar cu cel deja prezentat a fost înregis- 
trat în 1997, când, în baza unei cereri din 1991 aparținând arhiepiscopului 
Adalbert Boros, procurorul general al României, Vasile Manea Drăgulin, a 
înaintat recursul în anulare împotriva Sentinţei 1228 şi a Deciziei 4232 
din 1951, pronunţate de Tribunalul Militar Bucureşti şi, respectiv, Curtea 
Militară de Casaţie şi Justiţie, prin care episcopii Augustin Pacha, Iosif 
Schubert şi Adalbert Boros, alături de alți opt preoţi şi laici, au fost con- 
damnațţi la ani grei de temniță. Prin Decizia 681 din 19 martie 1997, Cur- 
tea Supremă de Justiţie — Secţia Penală - a admis recursul în anulare, 
anulând totodată sentința ilegală din 1951. 

Procesul lotului „Pacha-Schubert-Gatti” a fost puternic mediatizat în 
presa comunistă internă şi externă, inclusiv prin broşura propagandistică 
intitulată Procesul unui grup de spioni, trădători şi complotişti în slujba 
Vaticanului şi a centrului de spionaj italian. Astfel, opinia publică a fost 
intoxicată cu fapte şi acţiuni incredibile puse pe seama celor unsprezece 
condamnați, precum trădarea de ţară, uneltire contra securităţii externe a 
statului, spionaj şi instigare la comiterea de acte de teroare şi sabotaj. 

Motivația deciziei Curţii Supreme de Justiţie arată că instanțele militare 
din 1951 nu putuseră dovedi aşa-zisele crime şi delicte, că nu fuseseră întru- 
nite elementele constitutive ale infracțiunilor reținute în seama celor unspre- 
zece preoți, episcopi şi laici şi că judecătorii militari au pronunțat condam- 
nările fără ca probele administrate să confirme acuzaţiile invocate la proces. 

Cele două acte reparatorii ale Curţii Supreme au spălat oarecum onoa- 
rea pătată a justiţiei române, care fusese aservită regimului de către Petru 
Groza la ordinul lui Stalin, cel care stipulase trei ani pentru comunizarea 
definitivă a României şi nimicirea „duşmanilor poporului”, ajungându-se 
astfel la încălcarea flagrantă a drepturilor omului în România şi la decapi- 
tarea elitei politice, militare şi social-culturale a țării, după cum arată isto- 
ricul Dinu C. Giurescu în cartea sa Uzurpatorii. Un punct culminant a fost 
atins prin adoptarea unei aberaţii din Codul Penal sovietic, care pedepsea 
în aceiaşi termeni intenția şi fapta în sine, precum şi nedenunțarea. Din 
nefericire, delimitarea justiției democratice din ultimele două decenii de 
justiţia politică din anii regimului Dej, departe de a fi constantă, pare a fi 
fost episodică, având în vedere faptul că, pentru acelaşi tip de fapte „con- 
fecționate” de anchetatorii penali ai Securităţii şi atribuite altor preoți şi 
ierarhi catolici, s-a aplicat o măsură cu totul diferită. Situaţia s-a agravat 
după ce în anul 2004 recursul în anulare a fost eliminat din Codul de Pro- 
cedură Penală, punându-se astfel capăt prematur tentativelor de reabilitare 
juridică a foştilor deținuți politici şi luptători anticomunişti. 

În pofida acestei situaţii, în anul 2005, Arhiepiscopia Romano-Catolică 
Bucureşti a solicitat procurorului general al României, Ilie Botoş, introdu- 
cerea unei căi de atac împotriva Sentinței 1234 din 24 octombrie 1953 a 
Tribunalului Militar Bucureşti şi a Deciziei 870 din 13 iunie 1954 a Tribu- 
nalului Militar pentru unităţile M.A.I. Bucureşti şi rejudecarea procesului 
la Curtea Supremă de Justiţie. În 1953 au fost condamnaţi la ani grei de 
închisoare Monseniorul Vladimir Ghika şi preoţii Egon Francisc Xaveriu 
Haider, Andrei Asaftei, Iosif Gunciu şi Hieronim Menges, alături de un 
grup numeros de laici romano-catolici. „Ce se mai poate spune despre închi- 
sori?... Teroare, foamete, suferinţe, frig, muncă forțată...”, scrie Sterie Chi- 
timia (cf. D. Andreica, Drumuri în întuneric, Fundaţia Academia Civică, 
1998, 212). Dintre aceştia, Mons. Ghika şi preotul Haider au murit în închi- 
soare, în timp ce ceilalți, pe lângă anii grei de închisoare, au avut de suferit 
domiciliul obligatoriu cu privaţiunile sale fizice şi psihice greu de imaginat. 
Procesul din 1953, tipic acelor vremuri, a reprezentat o înscenare judiciară, 
cu avocaţi din oficiu transformați în acuzatori şi cu martori mincinoşi ale 
căror mărturii au fost obținute prin presiune. Membrii lotului „Ghika- 
Menges-Asaftei” au fost condamnaţi în realitate pentru legăturile eclezias- 
tice obişnuite, inerente, cu Sfântul Scaun, cu Nunţiatura Apostolică din 

România, cu unele personalităţi ecleziastice din Occident, cu persoane de 
confesiune catolică din legaţiile Franţei, Italiei şi Elveţiei, ceea ce în ochii 
magistraţilor militari ai vremii echivala cu „trădarea de patrie”. 

Este important de precizat că memoriul din 2005 al Arhiepiscopiei a 
invocat drept precedent cazul lotului „Pacha-Schubert-Gatti”, care, din rați- 
uni similare, fusese reabilitat de justiția română în 1997. Din nefericire, 
Procuratura Generală a refuzat să se implice în adoptarea unei soluţii corecte 
în acest caz, astfel încât a rămas neschimbată injustiția criminală comisă în 
anul 1953 de către instanţa aflată la ordinele comandamentului politic al 
unui regim totalitar. 

O situaţie şi mai complicată a fost aceea a procesului politic în care în 
octombrie 1950 a fost judecat lotul preotului martir Dumitru Sandu Matei, 
care a primit în final pedeapsa capitală, fiind apoi executat prin împușcare 
la Jilava, la 21 februarie 1951, alături de alți doi nevinovaţi. De aproape 13 
ani mă ocup de problema acestui dosar „de siguranță națională” şi, de aceea, 
sunt în măsură să-mi reconfirm, în mod public, concluzia că „dosarul de 
spionaj şi înaltă trădare preot Dumitru Sandu Matei şi alţii” a fost fabricat 
în întregime de Securitate din dorința de a compromite Biserica Romano- 
Catolică, opozantă a regimului totalitar. De la început, intenţia Securităţii 
din laşi a fost aceea de a implica Episcopia Romano-Catolică din Iaşi într-un 
proces public, însă, din lipsă de probe, a fost inițial nevoită să renunțe. 
Intenţia a fost ulterior preluată de Centrala Securităţii din Bucureşti, care, 
animată de ideea organizării unui proces anticatolic de răsunet, a pus la 
cale, probabil în colaborare cu consilierii N.K.VD., un scenariu de spionaj 
dezvoltat în aşa-numitul proces al Legaţiei Franței, avându-l ca personaj 
central pe preotul Dumitru Sandu Matei. Prin acest proces, regimul Dej 
realiza trei obiective dintr-odată: închiderea Legaţiei Franţei la Bucureşti, 
discreditarea Bisericii Romano-Catolice simultan cu justificarea deciziei 
anulării unilaterale a Concordatului, precum şi anihilarea unor nuclee ale 
rezistenţei anticomuniste de la Iaşi şi Bucureşti. 

În anul 1996, în baza evidenţei nevinovăţiei preotului Dumitru Sandu 
Matei şi după cercetarea dosarului, Episcopia Romano-Catolică laşi a soli- 
citat Procurorului General al României recursul în anulare împotriva sen- 
tinței nedrepte din 1950. Nu s-a primit însă nici un răspuns la această soli- 
citare legitimă, iar în 2008, după eliminarea recursului în anulare din Codul 
de procedură penală, a fost înaintată Procurorului General al României o 
nouă cerere privind revizuirea procesului din 1950. În loc să găsească o 
cale specială de atac față de sentința din 1950, Procuratura Generală a 
trimis în copie referatul din martie 1997 prin care se recomanda adoptarea 
soluției de nepromovare a recursului în anulare împotriva sentinței din 
1950. Referatul din 1997 menţionează că instanțele din 1950 „au stabilit 

corect starea de fapt şi vinovăția inculpatului preot Dumitru Sandu Matei”. 
În aceste condiţii, astăzi, în 2009, un erou al luptei anticomuniste — preotul 
Dumitru Sandu Matei — , acuzat de a se fi opus regimului comunist din 
România, rămâne penin autoritățile democrate din România „trădător” 
şi „spion”. În realitate, este vorba de o crimă cu autori cunoscuți, rămasă 
nepedepsită. 

Se mai cuvine făcută o precizare în acest caz. În acelagi an 1997 am avut 
prilejul să-l cunosc la sediul Direcției Instanțelor Militare pe procurorul 
care, în mod superficial, reanaliza respectiva cerere de recurs în anulare, 
colonelul magistrat Slabu, pensionar, solicitat să se ocupe de caz, dar care, 
surpriză, conform mărturiei colegului său de birou, participase în anul 
1950 la procesele respective. Mărturia a fost făcută publică tot în 1997, de 
la tribuna Parlamentului, de dl senator Petru Caraman. Este interesant de 
remarcat faptul că în acelaşi an, 1997, într-un caz similar, cel al lotului 
„Pacha-Schubert-Gatti”, procurorul general Vasile Manea Drăgulin pro- 
movase o soluție radical diferită. 

Aş dori să prezint, în încheiere, încă un caz din seria proceselor politice, 
unul petrecut în anul 1963, cu doar un an înainte de sfârşitul proceselor 
staliniste. Procesul a făcut parte din cel de-al doilea val al prigoanei declan- 
şate de Gheorghe Gheorghiu Dej pe fondul desfăşurării revoluţiei antico- 
muniste din Ungaria din 1956 şi al începerii retragerii trupelor sovietice 
din România în 1958. Prin reluarea proceselor politice după o scurtă peri- 
oadă de destindere, Dej luase decizia de a anihila orice tentativă de opoziție 
şi rezistență anticomunistă, transmițând întregii societăți mesajul ferm că 
nu avea să tolereze evenimente de genul celor petrecute în Ungaria. Lide- 
rul comunist transmitea, totodată, un mesaj şi Uniunii Sovietice, şi anume 
acela că regimul comunist din România era stăpân pe situaţia social-politică 
chiar şi fără sprijinul trupelor sovietice. Acestui nou val al represiunii i-au 
căzut victime în 1963 un grup masiv de preoţi franciscani, judecaţi pe rând 
la Bacău de Tribunalul Militar Bucureşti aflat în deplasare, în cadrul a trei 
loturi din care au făcut parte, printre alţii, preoții Mihai Dămoc, Iosif Che- 
laru, Iosif Budău, Ştefan Apostol, Petru Dâncă, Iosif Duman şi Petru Albert. 
A fost vorba, ca de obicei, de o nouă farsă judiciară, înscenată cu scopul 
pedepsirii preoților catolici care refuzau să se adapteze la realitățile comu- 
niste ale țării. Excluşi din „paradisul comunist”, aceştia au fost pedepsiţi 
în mod exemplar şi izolaţi în închisori cu scopul de a fi reeducați. Cu justi- 
ţia politică subsumată, regimul Dej a organizat aceste ultime procese ca un 
avertisment, cu scopul anihilării gândirii şi expresiei libere în cazul mem- 
brilor clerului Bisericii Romano-Catolice. 

Drept probe la proces au fost prezentate o serie de instrucțiuni biseri- 
ceşti primite de la Roma, corespondenţă ecleziastică oficială şi personală 

interceptată de Securitate, extrase din reviste de teologie, enciclice papale, 
volume de teologie, istorie şi filosofie, caiete cu rezumate de predici, valori 
constând în bani şi aur, alături de o probă specială — un cingul alb francis- 
can. Pentru a lovi în credibilitatea Bisericii Catolice şi a Ordinului Fraților 
Minori Conventuali, rechizitoriul procurorilor militari nu a urmărit să 
pună în lumină presupusele culpe politice inventate, ci, pur şi simplu, să-i 
compromită pe preoții franciscani aflați în boxa acuzaților, prezentaţi 
drept lacomi şi avizi de bani, strângători de averi, evazionişti, imorali etc. 
În fine, procesele din 1963 dovedesc existenţa unei operațiuni paralele a 
Securităţii, şi anume aceea de a depista şi confisca în mod abuziv unele 
valori, inclusiv aur, aflate în posesia unor reprezentanţi ai Bisericii Catolice. 

În încheiere, să spunem doar că în faţa acestor mărturii istorice conclu- 
ziile sunt lesne de tras şi fiecare îşi poate face propria imagine cu privire la 
regimul comunist. Victimele comunismului nu sunt însă percepute drept 
modele de toată lumea, justiția a închis capitolul reabilitărilor juridice o 
dată cu eliminarea din Codul de Procedură Penală a recursului în anulare, 
autorităţile le ignoră la fel ca opinia publică, cărțile de istorie de asemenea, 
noile generaţii nu le cunosc aproape deloc, iar anumite voci tributare tre- 
cutului le impietează şi astăzi memoria, amplificând astfel crimele de care 
s-a făcut vinovată Securitatea. 

Un lucru rămâne cert: victimele comunismului vor rămâne modele de 
trăire a credinţei pentru întreaga noastră Biserică, iar aceasta, în opinia 
noastră, trebuie să continue eforturile de recuperare a acestei părți tragice 
din memoria sa. Memoria Bisericii locale se cuvine făcută cunoscută, deoa- 
rece în centrul său se află eroi şi martori în sensul biblic al cuvântului. 


